**УПУТСТВО ЗА СПРОВОЂЕЊЕ ПРОГРАМА ДОДЕЛЕ БЕСПОВРАТНИХ СРЕДСТАВА ЗА 2017. ГОДИНУ ЗА ЈАЧАЊЕ КОНКУРЕНТНОСТИ И ИНОВАТИВНОСТИ МИКРО, МАЛИХ И СРЕДЊИХ ПРЕДУЗЕЋА И ПРЕДУЗЕТНИКА У ОКВИРУ ПРОЈЕКТА ПОДРШКЕ РАЗВОЈУ ПРИВАТНОГ СЕКТОРА У ЈУЖНОЈ И ЈУГОЗАПАДНОЈ СРБИЈИ**

Програм доделе бесповратних средстава за 2017. годину за јачање конкурентности и иновативности микро, малих и средњих предузећа и предузетника (даље: ММСПП) у оквиру Пројекта подршке развоју приватног сектора у јужној и југозападној Србији (даље: Програм) реализује Развојна агенција Србије (даље: РАС) у сарадњи са акредитованим регионалним развојним агенцијама из Ужица, Краљева, Новог Пазара и Лесковца (даље: АРРА). Програм се реализује у оквиру Пројекта подршке развоју приватног сектора у јужној и југозападној Србији (даље: Пројекат PSD), који финансира Влада Сједињених Америчких Држава, преко Мисије USAID у Републици Србији.

**Циљ Програма** је да пружи директну подршку развоју конкурентности и иновативности ММСПП, кроз учешће у финансирању трошкова консултантских услуга.

**Циљна група и услови за учешће у Програму**

Право на доделу средстава имају ММСПП корисници Пројекта PSD, **односно ММСПП који су потписали Споразум о сарадњи у другој пројектној години у оквиру Пројекта PSD** и који:

* успешно послују претходне 2 године и
* имају измирене обавезе по основу пореза и доприноса на дан подношења пријаве за учешће у Програму.

Подносиоци пријава који послују у оквиру индустрије алкохолних пића немају право да учествују у овом програму.

РАС ће одбацити пријаву уколико током процеса оцене, селекције или уговарања утврди да је Подносилац пријаве:

* у сукобу интереса;
* дао лажне информација или није дао све потребне информације које је РАС захтевао, а које представљају услов за учешће на Јавном позиву.

**Средства из Програма намењена су за суфинансирање трошкова Пружаоца услуга за следеће активности**:

**1) уређење пословања у складу са захтевима међународних стандарда пословања (имплементација стандарда, сертификација, ресертификација) и обележавање производа „CE“ знаком** који се односе на:

- имплементацију различитих стандарда из области квалитета, заштите животне средине, безбедности хране и др.,

- сертификацију и ресертификацију стандарда,

- имплементацију и/или сертификацију знака квалитета.

Резултат ове активности подразумева следеће:

* израђену документацију потребну за имплементацију стандарда или знака квалитета (документоване процедуре, упутства, записи, пословник о квалитету, документ политике квалитета и сл.) и имплементиран стандард,
* за сертификацију и ресертификацију: сертификат, атест или потврда овлашћене сертификационе куће.

**2) Едукација менаџмента и запослених кроз специјализоване обуке**

Резултат ове активности подразумева следеће:

* издат сертификат или диплома о успешно завршеној едукацији за сваког полазника од стране квалификованих предавача.

**3) Нови дизајн производа и амбалаже**

Резултат ове активности подразумева следеће:

* израду идејног решења,
* израду пробног узорка амбалаже.

**4) Електронска презентација предузећа**

Резултат ове активности подразумева израду „web site”-a.

**5) Побољшање постојећих и развој нових технолошких процеса** представљавршење технолошких процеса на нов или унапређен начин.

Резултат ове активности подразумева израђену техничко/технолошку документацију.

**6) Побољшање постојећих и развој нових производа/услуга односи се на:**

* функционалне и квалитативне модификације постојећег производа/услуге,
* развој новог производа/услуге и припрему производње нових производа, као и увођење нових унапређених услуга.

Резултат ове активности подразумева израђену техничку документацију за нови, односно побољшан постојећи производ/услугу.

**7) Приступ финансирању**

Резултат ове активности подразумева израђену документацију неопходну за прибављање додатних извора финансирања.

**8) Тестирање нових производа**

Резултат ове активности подразумева издат сертификат или атест о извршеном тестирању производа.

**9) Израда и имплементација специјализованог софтвера**

Резултат ове активности подразумева израђен и имплементиран софтвер према специфичним потребама Подносиоца пријаве. Под израдом софтвера, у овом случају, не подразумевају се софтверски производи у широкој употреби (нпр. AutoCad, Fotoshop, Microsoft Office и сл.) и оперативни системи.

Програмом се финансирају активности које су започете не раније од **08. јуна 2017. године**, тј. датума објављивања Јавног позива. Сва плаћања у вези са реализацијом пројектних активности морају бити започета након објављивања Јавног позива.

Крајњи рок за завршетак активности одобрених пројеката и подношење извештаја је **30. новембар 2017. године.**

Заинтересовани Подносиоци пријава могу поднети само један захтев за доделу бесповратних средстава и то за само једну од понуђених активности. За одабрану активност Подносилац пријаве ангажује стручног Пружаоца услуге који је задужен за успешно спровођење предложеног пројекта. Пружаоци услуге не могу бити физичка лица, већ само правна лица и регистровани предузетници.Подносилац пријаве може, изузетно, да ангажује страног Испоручиоца услуге који нема представништво у Републици Србији, уколико на територији Републике Србије не постоји испоручилац који може реализовати предметну активност. Неопходно је да подносилац пријаве приложи изјаву (Образац 3) којом потврђује да на територији Републике Србије не постоји испоручилац услуге регистрован на шифру делатности која је подобна за реализацију активности са којом се аплицира и да је из тог разлога ангажован страни испоручилац.

**Правни оквир**

Правни оквир реализације Програма представља закључење два уговора:

* Уговор између Одабраног корисника и Пружаоца услуге и
* Уговор између РАС и Одабраног корисника.

Одабрани корисник дужан је да, пре дана потписивања Уговора, потпише Уговор са Испоручиоцем услуге и да један примерак тог уговора достави РАС. Уговор са Испоручиоцем услуге мора бити у складу са понудом/предуговором/уговором који је достављен при подношењу пријаве у погледу: предмета уговора, цене услуге Испоручиоца услуге, рокова реализације и осталих елемената понуде на основу којих је пројекат оцењен, без обзира на то да ли је Комисија за оцењивање и избор захтева за доделу бесповратних средстава (даље: Комсија) одобрила максимални износ средстава или је он умањен.

У случају да су наведени елементи промењени или је приложен уговор са другим Испоручиоцем услуге чија понуда није приложена приликом подношења пријаве, РАС задржава право да не потпише Уговор са Одабраним корисником.

**Финансијски оквир**

Укупна расположива средства износе **51.100,00 USD**, у динарској противвредности по утврђеном курсу Народне банке Србије. Средства ће се додељивати Одабраним корисницима са територије 3 града и 9 општина обухваћених Пројектом PSD, у складу са оствареним бројем бодова на ранг листи, по основу дефинисаних критеријума. Број корисника средстава, као и износ додељених средстава по кориснику, зависиће од броја пријава и висине појединачних захтева, у контексту програмског буџета.

РАС ће на основу Уговора рефундирати **до 50%** од укупног износа оправданих трошкова пројекта без ПДВ.

Максималан износ средстава који може одобрен за активности: уређење пословања у складу са захтевима међународних стандарда пословања и обележавање производа „CE“ знаком, едукацију менаџмента и запослених кроз специјализоване обуке, нови дизајн производа и амбалаже, електронску презентацију предузећа и приступ финансирању износи **500.000,00 РСД.**

Максималан износ средстава који може одобрен за активности: побољшање постојећих и развој нових технолошких процеса/ производа/услуга, тестирање нових производа и израду и имплементацију специјализованог софтвера износи **1.000.000,00 РСД.**

Средства ће бити рефундирана Одабраном кориснику након завршетка пројекта и достављања доказа о завршеним активностима.

Подносиоци пријава који у овој години не користе по истом основу средства из других програма РАС ће имати приоритет приликом доделе средстава.

**Временски оквир**

Јавни позив ће бити расписан **08. јуна 2017.** **године** и трајаће до **30. јуна 2017. године**.

Крајњи рок за завршетак активности одобрених пројеката и подношење извештаја је **30. новембар 2017. године.**

**Документација која се доставља приликом подношења захтева:**

1. Попуњена, потписана и оверена пријава (Образац 1);
2. Уверење надлежне Пореске управе да је Подносилац пријаве измирио све јавне приходе (порезе и доприносе) до датума објављивања Јавног позива (уверење не сме бити издато пре датума објављивања Јавног позива) - оригинал или оверена копија од стране надлежног органа овере;
3. За Подносиоце пријава који воде пословне књиге по систему ***двојног књиговодства*** - копија Потврде о регистрацији редовног годишњег финансијског извештаја за 2016. годину (биланс стања, биланс успеха и статистички извештај) издата од АПР. Уколико Подносилац пријаве није добио Потврду о регистрацији редовног годишњег финансијског извештаја за 2016. годину, доставити биланс стања, биланс успеха и статистички извештај за 2016. годину, потписане и оверене од стране лица одговорног за састављање финансијског извештаја, и писмену изјаву законског заступника Подносиоца пријаве о веродостојности и истоветности примерку који је достављен АПР на коначну обраду.

За Подносиоце пријава који воде пословне књиге по систему ***простог књиговодства*** – копија биланса успеха (образац БУ) за 2015. и 2016. годину која је прилог обрасца ППДГ-1С.

За ***паушално опорезиване обвезнике*** – копија Књиге о оствареном промету паушално опорезованих обвезника (образац КПО) за 2015. и 2016. годину, оверена и потписана од стране законског заступника.

У случају промене система вођења пословних књига Подносиоца пријаве, потребно је да Подносилац пријаве достави финансијске извештаје у складу са системом вођења пословних књига који је примењивао у 2015. и 2016. години.

1. Потписана и оверена писмена изјава Подносиоца пријаве, односно његовог законског заступника, о прихватању услова за доделу средстава (Образац 2);
2. Понуда Пружаоца услуге за предложени пројекат, оверена и потписана од стране Пружаоца услуге, која садржи јасно дефинисан обим активности, рок реализације и цену услуга изражену у динарима (са исказаним ПДВ, уколико је Пружалац услуге у систему ПДВ), са:
* референцама и
* биографијама лица ангажованих на пројекту.
1. Уколико Подносилац пријаве ангажује страног Пружаоца услуге потребно је приложити потписану и оверену писмену изјаву Подносиоца пријаве, односно његовог законског заступника, да на територији Републике Србије не постоји Пружалац услуге (консултант) који може да одговори на захтеве Подносиоца пријаве за реализацију предложене активности у оквиру Пројекта (Образац 3).

РАС задржава право да, уколико је потребно, затражи додатну документацију од Подносиоца пријаве, али само за комплетне поднете пријаве.

**Документација која се подноси након реализације пројектних активности:**

1. Попуњен, потписан и оверен захтев за исплату (рефундацију) средстава (Образац 4);
2. Фактура Пружаоца услуге;
3. Изводи рачуна са којег су трошкови одобреног пројекта плаћени у целости – са означеном исплатом;
4. Доказ да је пројекат завршен - приложен извештај о реализацији пројектних активности и оствареним резултатима, у складу са уговором између РАС и Одабраног корисника.

Сви рачуни морају бити плаћени са рачуна Подносиоца пријаве.

РАС задржава право да, уколико је потребно, затражи додатну документацију у сврху доказивања реализације подржане активности.

**Процедура спровођења конкурса и реализације предложених пројеката**

1) Објављивање Јавног позива.

2) Пријаве са пратећом документацијом се подносе лично или препорученом поштом одговарајућој АРРА која је ангажована на Пројекту PSD, према подручју. АРРА пружају информације и стручну помоћ у припреми документација за учешће у Јавном позиву и врше пријем пријава са пратећом документацијом, а које по затварању Јавног позива прослеђују РАС.

3) Директор РАС решењем образује Радну групу која врши проверу формалне исправности поднетих пријава, ради претходну анализу предмета и припрему за рад Комисије коју решењем формира директор РАС.

4) Одлучивање о поднетим пријавама у складу са правилима Програма.

5) Обавештавање Подносилаца пријава о резултатима писаним путем.

6) Потписивање Уговора између РАС и Одабраног корисника. Одабрани корисник дужан је да, пре дана потписивања Уговора, потпише Уговор са Испоручиоцем услуге и да један примерак тог уговора достави РАС.

7) Реализација активности у предвиђеном року.

8) Достављање извештаја о реализованим активностима у складу са Уговором. Разматраће се само благовремено пристигли извештаји, а РАС задржава право да Одабраном кориснику који поднесе непотпун извештај, или на било који други начин не испуни уговорне обавезе, не исплати средства предвиђена Уговором.

9) Извештај мора да садржи: доказ о успешно завршеним активностима, правилно попуњене обрасце предвиђене Уговором, извод из банке којим се доказује да је корисник средстава уплатио 100% вредности услуге Испоручиоцу.

10) Рефундација средстава у складу са Уговором.

**Поступак по приговору**

Учесници у поступку доделе средстава имају право приговора на одлуку директора РАС. Приговор се подноси у року од 8 дана од дана пријема образложеног обавештења. Директор РАС одлучује о приговору у року од 15 радних дана од дана пријема приговора.

**Оцењивање захтева**

Одобравање средстава врши се на основу ранг листе која се утврђује према додељеном броју бодова од стране Комисије.

Критеријуми за оцењивање пријава су:

1. значај предложене активности за развој ММСПП;
2. продуктивност у пословању;
3. економичност пословања;
4. број запослених у ММСПП;
5. остварен раст индикатора пословања;
6. искуство и расположиви ресурси Пружаоца услуге.

Комисија има право да на основу броја пријава и укупно расположивих средстава додели Одабраном кориснику износ средстава који је нижи од траженог.

Јавни позив, Програм, Упутство, пријава и други пратећи обрасци доступни су на електронским странама РАС,[www.ras.gov.rs](http://www.ras.gov.rs), као и на електронским странама АРРА и у штампаном облику у АРРА.

За детаљније информације можете се обратити АРРА, чији контакти су дати у даљем тексту.

Пријаве се подносе лично или препорученом поштом одговарајућој АРРА која је ангажована на Пројекту PSD, према подручју, и то:

**Центар за развој Јабланичког и Пчињског округа**

Адреса: Пана Ђукића 42, Лесковац

Телефон: 016/315-0115, 016/233-440

E-mail: info@centarzarazvoj.org

[www.centarzarazvoj.org](http://www.centarzarazvoj.org)

**Регионална агенција за просторни и економски развој Рашког и Моравичког округа**

Адреса: Цара Душана 77, Краљево

Телефон: 036/397-777, 036/397-770

E-mail: office@kv-rda.org

[www.kv-rda.org](http://www.kv-rda.org)

**Регионална развојна агенција „Златибор“**

Адреса: Петра Ћеловића бб, Ужице

Телефон: 031/523-065, 031/510-098

E-mail: office@rrazlatibor.rs

[www.rrazlatibor.co.rs](http://www.rrazlatibor.co.rs)

**Регионална развојна агенција Санџака - SEDA**

Адреса: 7. јула бб, Нови Пазар

Телефон: 020/332-700, 020/317-551 (fax)

E-mail: office@seda.org.rs

[www.seda.org.rs](http://www.seda.org.rs)